“ตลาดหุ้นฟิลิปปินส์” เตรียมเปิดซื้อขายพรุ่งนี้ หลังปิด 2 วันหนี “โควิด-19”
“ตลาดหุ้นฟิลิปปินส์” เตรียมเปิดซื้อขายพรุ่งนี้ หลังปิด 2 วันหนี “โควิด-19”
18 มี.ค. 2563

ผู้สื่อข่าวรายงานว่า ตลาดหุ้นฟิลิปปินส์เตรียมเปิดทำการซื้อขายอีกครั้งในวันพฤหัสบดีที่ 19 มี.ค. หลังจากตลาดประกาศปิดการซื้อขายเป็นเวลา 2 วัน (17-18 มี.ค.) อันเนื่องมาจากสถานการณ์การแพร่ระบาดของไวรัสโควิด-19
แถลงการณ์ของตลาดหุ้นฟิลิปปินส์ระบุว่า ตลาดจะเปิดทำการซื้อขายอีกครั้งโดยมีชั่วโมงทำการที่สั้นกว่าปกติในวันพฤหัสบดีนี้ โดยตลาดจะปิดทำการในเวลา 13.00 น.ตามเวลาท้องถิ่น
ส่วนการซื้อขายในตลาดพันธบัตรและตลาดปริวรรตเงินตราฟิลิปปินส์ ได้เริ่มเปิดทำการซื้อขายแล้วในวันนี้
ทั้งนี้ เมื่อวันที่ 17 มี.ค.ที่ผ่านมา ตลาดหุ้นฟิลิปปินส์ประกาศปิดการซื้อขาย เพื่อให้เป็นไปตามคำสั่งของประธานาธิบดีโรดริโก ดูเตอร์เต ที่ประกาศขยายมาตรการกักกันชุมชนไปจนถึงเกาะลูซอน นอกเหนือจากกรุงมะนิลา โดยการล็อคดาวน์ครั้งนี้มีเป้าหมายที่จะควบคุมการแพร่ระบาดของไวรัสโควิด-19